|  |  |  |
| --- | --- | --- |
| **בנק ישראל**  דוברות והסברה כלכלית | logo.gif | ‏ירושלים, ט"ז בכסלו התשע"ד  ‏‏19 בנובמבר 2013 |

הודעה לעיתונות:

**המפקח על הבנקים מפרסם את ההוראה הסופית בנושא מדיניות תגמול בתאגיד בנקאי.**

המפקח על הבנקים, דוד זקן, פרסם היום נוסח סופי של הוראת נוהל בנקאי תקין חדשה בעניין מדיניות התגמול בתאגידים הבנקאיים, אשר [טיוטה](https://e.boi.org.il/he/NewsAndPublications/PressReleases/Pages/27-08-2013-Tagmul.aspx) שלה פורסמה ב-27.8.2013. ההוראה מאמצת הנחיות בינלאומיות עדכניות בהקשר זה, לרבות את עיקרי הדירקטיבה האירופית לעניין תגמול בבנקים, בהתאמה לישראל. בהוראה נקבע, בין היתר, כי התגמול המשתנה לא יעלה, למעט במקרים חריגים, על 100% מהתגמול הקבוע. המפקח הסביר כי מטרת ההוראה היא לוודא שמערכת התמריצים במערכת הבנקאית מעודדת תגמול הוגן, אשר מתמרץ את המצוינות אך אינו מעודד לקיחת סיכונים עודפים. המפקח הדגיש בנוסף כי ההוראה תואמת את המגמה בקרב רשויות פיקוח בעולם, לפיה נושא התגמול הוא נדבך חשוב במסגרת ניהול סיכונים וממשל תאגידי תקין של בנקים. ההוראה נועדה לחזק את מנגנוני הבקרה בתאגידים הבנקאיים ולהבטיח כי הסדרי התגמול יהיו עקביים עם המטרות ארוכות הטווח שלהם.

שר האוצר, יאיר לפיד: "יש לדאוג לכך שהשכר במערכת הבנקאית יהיה הוגן ואחראי. שכר הבכירים צריך לעמוד בנורמות דומות לאלו שבמדינות מפותחות. לצד הטיפול בשכר הבכירים במערכת הבנקאית נפעל כי נורמות אלו יתרחבו לסקטורים נוספים".

נגידת בנק ישראל, ד"ר קרנית פלוג: "מדיניות תגמול הוגנת וסבירה, אשר איננה מעודדת לקיחת סיכונים מיותרים ואשר מחזקת את אמון הציבור בבנקים, הנה נדבך חשוב ביציבות המערכת הבנקאית והפיננסית".